《鹤林》
宋代·赵文昌

江声撼群山，万马东南驰。盘盘铁瓮城，鼓角缠秋悲。

维天有设险，实为奸雄资。阿奴何许来，王业自此基。

金陵气已基，虎口馀义熙。潜机寿阳发，凛凛天象垂。

划然九州鼎，竟属卖履儿。中原自汉蹶，神器良屡移。

黄屋如传舍，与夺谁汝疵。顺守尚有策，嗜杀徒自隳。

山阳作虞宾，豚犬犹能知。零陵一累囚，互亡何足疑。

凶德一至再，鬼责其何辞。殄歼肘腋来，泉壤悔莫追。

惜哉勤王功，一臭万古遗。我登黄鹤山，指顾生嗟咨。

茫茫六合内，俯仰几盛衰。尧年与桀日，究竟孰纲维。

东去云悠悠，西来风飔飔。把酒呼山灵，听我鹤林诗。

作者简介：赵文昌，仁宗嘉祐四年（一○五九）以比部员外郎知宜兴县（清嘉庆《增修宜兴县旧志》卷五）。今录诗四首。